[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.12.2009

KOM(2009)682 endelig

BERETNING FRA KOMMISSIONEN TIL RÅDET

om opfølgning af dechargeafgørelserne for 2007(Resumé) – Rådets henstillinger i henhold til artikel 276 i EF-traktaten, artikel 180b i Euratom-traktaten , artikel 147 i finansforordningen vedrørende det almindelige budget og artikel 119, stk. 5, i finansforordningen for EUF {SEK(2009) 1700}

INDHOLDSFORTEGNELSE

BERETNING FRA KOMMISSIONEN TIL RÅDET om opfølgning af dechargeafgørelserne for 2007 (Resumé) – Rådets henstillinger i henhold til artikel 276 i EF-traktaten, artikel 180b i Euratom-traktaten, artikel 147 i finansforordningen vedrørende det almindelige budget og artikel 119, stk. 5, i finansforordningen for EUF {SEK(2009) 1700} 1

INDLEDNING 3

I. Rådets henstilling vedrørende det almindelige budget 4

A) Indledning (arbejdsdokument fra Kommissionens tjenestegrene, punkt 1-2) 4

B) Kapitel 1 – Revisionserklæring (DAS) med underbyggende oplysninger (arbejdsdokument fra Kommissionens tjenestegrene, punkt 3-4) 4

C) Kapitel 2 – Kommissionens interne kontrol (arbejdsdokument fra Kommissionens tjenestegrene, punkt 5-12) 5

D) Kapitel 3 – Budgetforvaltning (arbejdsdokument fra Kommissionens tjenestegrene, punkt 13-20) 5

E) Kapitel 4 – Indtægter (arbejdsdokument fra Kommissionens tjenestegrene, punkt 21) 6

F) Kapitel 5 – Landbrug og naturressourcer (arbejdsdokument fra Kommissionens tjenestegrene, punkt 22-25) 6

G) Kapitel 6 – Samhørighed (arbejdsdokument fra Kommissionens tjenestegrene, punkt 26-29) 6

H) Kapitel 7 – Forskning, energi og transport (arbejdsdokument fra Kommissionens tjenestegrene, punkt 30-35) 7

I) Kapitel 8 – Bistand til tredjelande, udvikling og udvidelse (arbejdsdokument fra Kommissionens tjenestegrene, punkt 36-47) 7

J) Kapitel 9 – Uddannelse og medborgerskab (arbejdsdokument fra Kommissionens tjenestegrene, punkt 48-53) 8

K) Kapitel 10 – Økonomiske og finansielle anliggender (arbejdsdokument fra Kommissionens tjenestegrene, punkt 54-58) 8

L) Kapitel 11 – Administrationsudgifter og andre udgifter (arbejdsdokument fra Kommissionens tjenestegrene, punkt 59-65) 8

II. Revisionsrettens særberetninger (arbejdsdokument fra Kommissionens tjenestegrene, punkt 66-85) 9

III. De Europæiske Udviklingsfonde (arbejdsdokument fra Kommissionens tjenestegrene, punkt 86-88) 9

IV. Anmodninger vedrørende de enkelte agenturer (arbejdsdokument fra Kommissionens tjenestegrene, punkt 89-90) 9

INDLEDNING

Som krævet i traktaterne og finansforordningerne har Kommissionen udarbejdet opfølgningsberetninger vedrørende decharge for 2007 på grundlag af Rådets henstilling af 10. februar 2009 og de beslutninger, som Europa-Parlamentet vedtog den 23. april 2009. Denne opfølgningsberetning omhandler de anmodninger, der er fremsat af Rådet. En separat opfølgningsberetning omhandler de anmodninger, der er fremsat af Parlamentet.

Kommissionen har i forbindelse med decharge for 2007 registreret i alt 90 anmodninger fra Rådet til Kommissionen. Kommissionen mener, at de nødvendige foranstaltninger allerede er truffet for 44 anmodningers vedkommende, selv om det i nogle tilfælde vil være nødvendigt at se nærmere på de opnåede resultater. For 46 andre anmodningers vedkommende vil Kommissionen træffe de foranstaltninger, Rådet har anmodet om.

De sammenfattende opfølgningsberetninger, som offentliggøres på alle EU's officielle sprog, suppleres af arbejdsdokumenter fra Kommissionens tjenestegrene, som indeholder detaljerede svar på hver enkelt anmodning. I svarene angives det, hvilke foranstaltninger Kommissionen agter at træffe eller allerede har truffet, og hvilke anmodninger Kommissionen ikke vil eller ikke kan efterleve. På grund af den begrænsede oversættelseskapacitet offentliggøres de detaljerede arbejdsdokumenter fra Kommissionens tjenestegrene kun på engelsk, fransk og tysk. Hvert kapitel i de sammenfattende beretninger indeholder henvisninger til de relevante punkter i arbejdsdokumenterne fra Kommissionens tjenestegrene.

I. RÅDETS HENSTILLING VEDRØRENDE DET ALMINDELIGE BUDGET

A) INDLEDNING (ARBEJDSDOKUMENT FRA KOMMISSIONENS TJENESTEGRENE, PUNKT 1-2)

Kommissionen er enig i, at forenkling spiller en vigtig rolle med hensyn til at mindske antallet af fejl, som opstår under gennemførelsen af EU's politikker. En vis grad af kompleksitet, hvad angår reglerne og kriterierne for støtteberettigelse, er imidlertid uundgåelig, eftersom disse ofte fastlægges med henblik på at nå opstillede politiske mål, som er resultatet af en kompleks lovgivningsprocedure. Der er gennemført forbedringer i lovgivningsgrundlaget for perioden 2007-2013. I maj 2009 blev der truffet yderligere forenklingsforanstaltninger for strukturfondene; f.eks. blev der givet mulighed for at anmelde omkostningerne på grundlag af enhedstakster, enhedsomkostninger og faste beløb. Indvirkningen af forenklingen af reglerne for støtteberettigelse på fejlprocenten forventes at slå igennem på mellemlang til lang sigt. På landbrugsområdet har sundhedstjekket, som man nåede til enighed om i november 2008, også medført yderligere forenklinger af bl.a. reglerne for støtteberettigelse. Desuden udsendte Kommissionen i oktober 2009 en rapport med reaktionerne på de 39 forslag til forenklinger, som medlemsstaterne i fællesskab forelagde for Kommissionen i april. Rapporten vil blive drøftet på mødet i Rådet (landbrug) i december 2009.

Kommissionen er i forbindelse med forberedelsen af den revision af finansforordningen, som finder sted hvert tredje år, i gang med at indkredse de områder, hvor der kan gennemføres yderligere forenklinger. Den kunne f.eks. fokusere på tilskud, navnlig reglerne for støtteberettigelse, på forvaltningsmetoderne, som er underlagt bestemmelser, der er blevet stadigt mere komplekse, og som har afgørende betydning for en forbedring af effektiviteten og for ydelsen af navnlig bistand til tredjelande, samt på kontrolforanstaltninger. Den vil også se nærmere på principperne for yderligere forenkling af sektorlovgivningen i forbindelse med den næste runde af basisretsakter, der træder i kraft fra 2014.

Kompleksiteten af reglerne for støtteberettigelse hænger direkte sammen med omfanget af og omkostningerne ved den kontrol, der kræves for at opnå rimelig sikkerhed for transaktionernes lovlighed og formelle rigtighed. Hvis der fastlægges forenklede regler for støtteberettigelse, og de gennemføres effektivt (f. eks. øget anvendelse af faste beløb og enhedstakster og godkendelse af anvendelsen af nationale regler for støtteberettigelse ved medfinansiering fra medlemsstaternes side), vil der være mindre sandsynlighed for fejl i forbindelse med de underliggende transaktioner, hvilket vil gøre det muligt at foretage mindre omfattende kontrol (kontrollen kan fokusere på output i stedet for input), og udgifterne til kontrol vil herved kunne begrænses.

B) KAPITEL 1 – REVISIONSERKLÆRING (DAS) MED UNDERBYGGENDE OPLYSNINGER (ARBEJDSDOKUMENT FRA KOMMISSIONENS TJENESTEGRENE, PUNKT 3-4)

Med hensyn til regnskaberne vil Kommissionen som altid tage hensyn til Revisionsrettens bemærkninger og anbefalinger med henblik på at forbedre systemerne. Hvad angår oplysningerne om finansielle inddrivelser, blev der i 2008 indført et nyt it-redskab, som skal gøre oplysningerne om korrektion af fejl, herunder oplysningerne om tidligere års betalinger, mere pålidelige og fuldstændige. Som led i handlingsplanen for strukturfondene har Kommissionen også øget indsatsen for at sikre, at der modtages pålidelige oplysninger fra medlemsstaterne om de finansielle korrektioner og inddrivelser, som de foretager vedrørende midler under delt forvaltning.

C) KAPITEL 2 – KOMMISSIONENS INTERNE KONTROL (ARBEJDSDOKUMENT FRA KOMMISSIONENS TJENESTEGRENE, PUNKT 5-12)

Kommissionen vedtog i starten af 2009 en rapport om virkningerne af handlingsplanen for en integreret struktur for intern kontrol (KOM(2009) 43). Ved udgangen af 2008 var 13 af de 16 oprindelige aktioner afsluttet, mens tre ikke kunne gennemføres eller blev gennemført på andre måder.

Den årlige aktivitetsrapport for 2008 fra Kommissionens tjenestegrene indeholder også en række handlingsplaner, som skal gøre en række specifikke interne kontrolsystemer mere effektive. For at overholde de forpligtelser, som Kommissionen påtog sig i den sammenfattende rapport for 2007, iværksatte den yderligere foranstaltninger for at sikre, at rapporterne og erklæringerne giver en ensartet vurdering af overvågnings- og kontrolsystemerne, og at der gives præcise forklaringer af de grunde og kontrolprocesser, som fører til, at der tages eller ikke tages forbehold, eller at forbeholdene hæves.

Med hensyn til de midler, som medlemsstaterne forvalter under delt forvaltning, vil Kommissionen fortsat samarbejde med medlemsstaterne om at gøre de årlige oversigter mere værdifulde. For regnskabsåret 2008 kunne alle medlemsstaterne overholde de retlige forpligtelser. Syv medlemsstater[1] har fulgt forslaget i Kommissionens vejledning om at vedlægge de årlige oversigter over strukturforanstaltningerne en erklæring. Elementer, som udgør en merværdi, såsom denne erklæring, kan betragtes som nyttige, når der skal skabes sikkerhed for, at systemerne fungerer effektivt. Kommissionen har igen revideret vejledningen; den har udbygget den del, der vedrører den samlede analyse, og forklaret incitamenterne til at benytte sig af denne mulighed.

Kommissionen mener, at begrebet acceptabel fejlrisiko vil give et klart billede af det samlede kontrolsystems omkostningseffektivitet, og den arbejder videre med dette i lyset af den positive reaktion i dechargebeslutningen for 2007. Arten af det krævede arbejde og timingen vil være forskellig for de enkelte politikområder og deres flerårige gennemførelse. For samhørighedspolitikken vil målet være at se nærmere på 2010, som er det første år, hvor størstedelen af udgifterne vil være underlagt de skærpede kontrolbestemmelser i lovgivningen for perioden 2007-2013. Da statistikkerne om kontrolomkostningerne for denne programmeringsperiode vil foreligge i løbet af de næste to år, har Kommissionen tænkt sig løbende at udarbejde analyser om den acceptable fejlrisiko for de forskellige politikområder i perioden frem til udgangen af 2012. Kommissionen vil fremsætte konkrete forslag om den acceptable risiko inden for forskning, energi og transport og udvikling af landdistrikterne i første halvdel af 2010 og om bistand til tredjelande, udvikling og udvidelse og administrative udgifter i sidste halvdel af 2010.

D) KAPITEL 3 – BUDGETFORVALTNING (ARBEJDSDOKUMENT FRA KOMMISSIONENS TJENESTEGRENE, PUNKT 13-20)

Kommissionen tilstræber fortsat en realistisk og tilstrækkelig budgetlægning lige fra udarbejdelsen af det foreløbige budgetforslag. Den foretager bl.a. en grundig analyse af medlemsstaternes udgiftsoverslag for at øge deres nytteværdi i forbindelse med budgettet. Med hensyn til samhørighedspolitikken er den også i gang med at gennemgå medlemsstaternes beskrivelser af deres forvaltnings- og kontrolsystemer for perioden 2007-2013, som er ledsaget af en overensstemmelsesvurdering fra et uafhængigt organ, der sikrer den nødvendige stringens, inden der kan foretages mellemliggende betalinger.

Kommissionen har forbedret sin rapportering om gennemførelsen af EU-programmerne og de udestående forpligtelser (RAL) yderligere. Der er fremlagt mere fuldstændige og pålidelige tal for inddrivelsen i regnskabet for 2008.

E) KAPITEL 4 – INDTÆGTER (ARBEJDSDOKUMENT FRA KOMMISSIONENS TJENESTEGRENE, PUNKT 21)

Kommissionen indførte for nylig i tæt samarbejde med medlemsstaterne forvaltningsbesøg, hvor man ser på længerevarende forbehold vedrørende de egne momsindtægter. Disse målrettede aktiviteter har allerede medført, at en række forbehold er blevet hævet, herunder nogle af de ældste.

F) KAPITEL 5 – LANDBRUG OG NATURRESSOURCER (ARBEJDSDOKUMENT FRA KOMMISSIONENS TJENESTEGRENE, PUNKT 22-25)

Inden for udvikling af landdistrikterne er medlemsstaterne forpligtet til at sikre, at alle foranstaltningerne kan verificeres og kontrolleres, og at reglerne for støtteberettigelse overholdes. Desuden er forvaltnings- og kontrolsystemet for udgifterne for perioden efter 2007 blevet bragt i overensstemmelse med EFGL-systemet under den fælles landbrugspolitiks første søjle[2]. De anerkendte fordele ved EFGL-systemet vil dermed også gælde for udgifterne til udvikling af landdistrikterne.

Med hensyn til IFKS har Grækenland efterlevet sin handlingsplan og oprettet et nyt operationelt LPIS-system. De græske myndigheder vil tage det nye system i brug for første gang i forbindelse med proceduren for indsendelse af udgiftsanmeldelser i 2009. Kommissionen vil fortsat nøje overvåge IFKS-proceduren i Grækenland.

Medlemsstaterne skal inddrive uregelmæssige betalinger, som er konstateret, fra de endelige støttemodtagere. Det er imidlertid ofte ikke muligt at inddrive beløbene fra de endelige støttemodtagere, fordi de konstaterede problemer vedrører mangler i medlemsstaternes forvaltnings- og kontrolsystemer. I disse tilfælde er de finansielle korrektioner, som medlemsstaterne pålægges gennem ordningen for efterfølgende regnskabsafslutning, et vigtigt incitament til medlemsstaterne til at forbedre disse systemer og dermed forebygge eller opdage og inddrive uregelmæssige betalinger til de endelige støttemodtagere. Den efterfølgende regnskabsafslutning er også med til at sikre transaktionernes lovlighed og formelle rigtighed på de endelige støttemodtageres niveau.

Kommissionen glæder sig over Rådets støtte til anvendelsen af 50/50-reglen, som giver medlemsstaterne et stærkt incitament til at sikre en hurtig og effektiv inddrivelse af uretmæssige betalinger fra de endelige støttemodtagere, og støtten til den efterfølgende regnskabsafslutning som et redskab, der kan beskytte EU's budget mod udgifter, som ikke skulle have været dækket af dette budget. Kommissionen glæder sig også over, at Rådet anerkender forbedringerne i ansvarliggørelsen af betalingsorganerne og de fremskridt, som er gjort.

G) KAPITEL 6 – SAMHØRIGHED (ARBEJDSDOKUMENT FRA KOMMISSIONENS TJENESTEGRENE, PUNKT 26-29)

Arbejdet med at gøre kontrolsystemet for samhørighedspolitikken mere effektivt fortsætter gennem både forebyggende og afhjælpende foranstaltninger. I forbindelse med afslutningen af programmerne for perioden 2000-2006 fokuseres der på at fjerne uregelmæssige udgifter gennem finansielle korrektioner og på arbejdet i afviklingsorganerne for at sikre, at den resterende risiko for uregelmæssige udgifter i de afsluttede programmer er lav. For perioden 2007-2013 fortsætter forebyggelsesfasen med færdiggørelse af proceduren med overensstemmelsesvurdering af de nye programmer, tilvejebringelse af vejledning og uddannelse og forenkling af driftsvilkårene.

Der er indført en række forenklinger, bl.a. vedrørende indtægtsskabende projekter og anvendelsen af enhedstakster og faste beløb for visse outputs. Der er indført yderligere forenklinger for at muliggøre en hurtigere udbetaling af samhørighedsmidler som reaktion på den økonomiske nedgang (forordning 284/2009). Når det er nødvendigt, udsender Kommissionen retningslinjer for anvendelsen af de forenklede bestemmelser, for eksempel om enhedstakster og indtægtsskabende investeringer.

Inden for rammerne af handlingsplanen til styrkelse af Kommissionens tilsynsfunktion har Kommissionen gjort en indsats for at gøre sine procedurer hurtigere og undgå unødige forsinkelser ved anvendelsen af suspensioner af betalinger og finansielle korrektioner, når der er opdaget væsentlige mangler under revisionerne. Dette afspejles i en stor stigning i antallet af beslutninger om suspension og i omfanget af de finansielle korrektioner i 2008 i forhold til 2007.

H) KAPITEL 7 – FORSKNING, ENERGI OG TRANSPORT (ARBEJDSDOKUMENT FRA KOMMISSIONENS TJENESTEGRENE, PUNKT 30-35)

Kommissionen har udarbejdet en kontrol- og revisionsstrategi, som skal sikre, at udgifterne under rammeprogrammerne for forskning på flerårig basis er lovlige og formelt rigtige. Strategien bygger på opdagelse og korrigering af fejl, som ikke kunne konstateres, inden betalingen blev foretaget. Dette sker ved efterfølgende revision og inddrivelse af for meget udbetalte beløb, også for ikke-reviderede kontrakter med de samme støttemodtagere, hvor de samme problemer er konstateret.

Det syvende rammeprogram (RP7) har resulteret i en række vigtige forenklinger. Indførelsen af "deltagergarantifonden" har gjort det muligt at reducere antallet af forudgående finanskontroller og anvendelsen af beskyttelsesforanstaltninger betydeligt. Den erstatter kontrahenternes kollektive finansielle ansvar som beskrevet i RP6. Indførelsen af en "attest for metodologi" i RP7 medvirker til at nedbringe antallet af attester, som er nødvendige, og vil begrænse antallet af efterfølgende kontroller. e-P7-initiativet vil gøre det muligt gradvis at indføre fuldelektroniske systemer for hele processen med forvaltning af forslag og tilskud. Der er også truffet foranstaltninger til at nedsætte den tid, der går, før betalingerne foretages.

Kommissionen er enig i, at der generelt er behov for mere dybtgående forenklinger, og anmoder lovgiveren om at støtte de tilpasninger af retsgrundlaget (revision af finansforordningen, regler for deltagelse i rammeprogrammet), som er nødvendige for udarbejdelsen af det ottende rammeprogram (RP8).

I) KAPITEL 8 – BISTAND TIL TREDJELANDE, UDVIKLING OG UDVIDELSE (ARBEJDSDOKUMENT FRA KOMMISSIONENS TJENESTEGRENE, PUNKT 36-47)

Kommissionen fortsætter arbejdet med foranstaltninger, der skal hjælpe de gennemførende organisationer og modtagerne af støtte fra EU's projekter vedrørende bistand til tredjelande med at forvalte EU-midlerne, bl.a. gennem udvikling af et sæt værktøjer for finansiel forvaltning til brug for modtagerne af støtte fra EU's projekter vedrørende bistand til tredjelande. Reglerne for kontrolbesøg blev fastlagt af FN og Kommissionen i april 2009, og Kommissionen mener også, at den indsats, som er blevet gjort for at forklare, hvordan kontrolklausulen i bidragsaftaler med FN fungerer – bl.a. gennem uddannelse – vil medvirke til at sikre, at man undgår misforståelser i FN's landekontorer og delegationer.

Det, at der siden 1. oktober 2007 har foreligget standardregler for finansiel revision og systemrevision, er et stort fremskridt i bestræbelserne på at opnå revisioner af bedre kvalitet. I november 2008 blev der udsendt retningslinjer for revisionsforvaltning, og et avanceret uddannelsesmodul blev udviklet og gennemført (to gange) i 2008.

Med hensyn til budgetstøtte er retningslinjerne ved at blive revideret for at forbedre udformningen og vurderingen af støttebetingelserne og de specifikke resultatorienterede indikatorer for at opnå en mere stringent resultatorienteret tilgang.

Med hensyn til udvidelse har de nationale myndigheder foretaget den nødvendige adskillelse af funktionerne, og antallet af medarbejdere er blevet øget betydeligt. Kommissionen prioriterer stadig konstant overvågning og fortsat opfølgning af systemerne højt. For så vidt angår opfølgningen af afslutningsrevisionerne er det undertiden nødvendigt at acceptere visse forsinkelser som følge af de komplekse resultater og behovet for præcision ved anvendelsen af eventuelle finansielle korrektioner.

J) KAPITEL 9 – UDDANNELSE OG MEDBORGERSKAB (ARBEJDSDOKUMENT FRA KOMMISSIONENS TJENESTEGRENE, PUNKT 48-53)

I udformningen af de nye programmer for perioden 2007-2013 er der taget højde for anbefalingerne fra tidligere år om at forenkle reglerne og muliggøre større brug af finansiering med faste beløb.

Alle forhåndserklæringerne og de efterfølgende erklæringer fra de nationale myndigheder er modtaget og analyseret, og de forbehold, som endnu ikke er blevet hævet, er systematisk blevet fulgt op. Der er blevet udstedt mere præcise retningslinjer for de årlige erklæringer, og der er blevet afholdt specifikke møder med de nationale myndigheder.

Resultaterne af de revisioner, som er gennemført siden begyndelsen af 2008, registreres i revisionssporingsredskabet i ABAC, hvilket letter udvekslingen af revisionsresultater. Der er truffet yderligere foranstaltninger med henblik på nøje at overvåge og forbedre den tid, der går, før betalingerne foretages.

De nødvendige skridt er taget for at forbedre den forudgående kontrol med kommunikationsudgifter, herunder udarbejdelse af passende tjeklister.

K) KAPITEL 10 – ØKONOMISKE OG FINANSIELLE ANLIGGENDER (ARBEJDSDOKUMENT FRA KOMMISSIONENS TJENESTEGRENE, PUNKT 54-58)

De fleste af Revisionsrettens bemærkninger og konklusioner på dette område vedrører rammeprogrammerne for forskning og er derfor omfattet af Kommissionens kontrolstrategi, som skal sikre, at udgifterne under rammeprogrammerne på flerårig basis er lovlige og formelt rigtige; der gives flere oplysninger ovenfor under kapitel 7.

L) KAPITEL 11 – ADMINISTRATIONSUDGIFTER OG ANDRE UDGIFTER (ARBEJDSDOKUMENT FRA KOMMISSIONENS TJENESTEGRENE, PUNKT 59-65)

Som krævet af Rådet fremlægger Kommissionen hvert år sammen med det foreløbige budgetforslag detaljerede oplysninger om Fællesskabernes pensionsudgifter, bygningsbehovene og agenturernes budgetter.

Kommissionen yder omfattende støtte til de decentrale agenturer på flere forskellige områder, såsom økonomisk forvaltning, bogføring og uddannelse, og agenturerne opfordres til at indgå serviceniveauaftaler med Kommissionens horisontale generaldirektorater om hjælpetjenester. Kommissionen vil tage hensyn til resultaterne fra den interinstitutionelle arbejdsgruppe med henblik på at tilpasse sin støtte yderligere. Rådet og Europa-Parlamentet deltager også i evalueringen af EU's decentrale agenturer via referencegruppen. Resultaterne af evalueringen forventes at foreligge i slutningen af 2009.

II. REVISIONSRETTENS SÆRBERETNINGER ( arbejdsdokument fra Kommissionens tjenestegrene, punkt 66-85)

RÅDET HAR FREMSAT EN RÆKKE ANMODNINGER TIL KOMMISSIONEN VEDRØRENDE DE SÆRBERETNINGER, SOM REVISIONSRETTEN OFFENTLIGGJORDE I 2007 OG 2008. Kommissionens svar på disse anmodninger kan findes i arbejdsdokumentet fra Kommissionens tjenestegrene (punkt 66-85).

III. DE EUROPÆISKE UDVIKLINGSFONDE ( arbejdsdokument fra Kommissionens tjenestegrene , punkt 86-88)

MED HENSYN TIL EUF-REGNSKABERNES PÅLIDELIGHED HAR EN UAFHÆNGIG UNDERSØGELSE VIST, AT DE ANTAGELSER, SOM LIGGER TIL GRUND FOR KOMMISSIONENS SKØN OVER ENDNU IKKE MODTAGNE FAKTURAER, ER KORREKTE I LANGT DE FLESTE TILFÆLDE, MEN DET ANBEFALES OGSÅ, AT DER ANVENDES EN ANDEN FREMGANGSMÅDE I ET BEGRÆNSET ANTAL TILFÆLDE. KOMMISSIONEN VIL GENNEMFØRE DISSE anbefalinger for regnskabsåret 2009.

Med hensyn til budgetstøtte er Kommissionen helt enig i, at det er nødvendigt strengt at overholde de betingelser, som er fastsat i Cotonouaftalen og finansieringsaftalerne. Ud over de oplysninger, som allerede regelmæssigt offentliggøres om EUF-spørgsmål i almindelighed og om budgetstøtte i særdeleshed, har Kommissionen til hensigt at behandle spørgsmålet budgetstøttespørgsmål mere indgående i de kommende årsberetninger om "Det Europæiske Fællesskabs udviklingspolitik og gennemførelsen af bistand til tredjelande". De vil indeholde oplysninger om resultater, analyse og risikovurdering og vil bygge på de foreliggende diagnoser for forvaltningen af de offentlige finanser.

IV. ANMODNINGER VEDRØRENDE DE ENKELTE AGENTURER ( arbejdsdokument fra Kommissionens tjenestegrene, punkt 89-90)

RÅDET HAR FREMSAT ANMODNINGER TIL KOMMISSIONEN VEDRØRENDE OVERDRAGELSEN AF AKTIVITETER FRA DET EUROPÆISKE GENOPBYGNINGSAGENTUR OG GNSS-TILSYNSMYNDIGHEDEN TIL KOMMISSIONEN. Kommissionens svar på disse anmodninger kan findes i arbejdsdokumentet fra Kommissionens tjenestegrene (punkt 89-90).

* * *

[1] BG, CY, CZ, HU, LT, RO, SK.

[2] Rådets forordning 1290/2005.